Зэкъуэшхэр зэрогъэлъапIэ
Къэрал дамыгъэхэр тыныр илъэс куэд щIауэ къэгъуэгурыкIуэ хабзэ дахэщ. Адыгэ Республикэм и Iэтащхьэ ТхьэкIушынэ Аслъэнджэрий гъэ къэс ирегъэблагъэ IуэхущIапIэхэм я унафэщI, мэкъумэш, егъэджэныгъэ, щIэныгъэ, щэнхабзэ, спорт, хабзэр хъумэнымкIэ IэнатIэхэм, дзэ, политикэ, жылагъуэ лэжьакIуэхэм я нэхъыфIхэр.
— Къэрал дамыгъэхэр тыныр сытым дежи гуапэу екIуэкI зэIущIэщ, — жиIащ ТхьэкIушынэ Аслъэнджэрий. — А дакъикъэхэм деж фIыуэ зыхыбощIэ зы цIыху закъуэм бгъэдэлъ зэчиймрэ и Iуэху бгъэдыхьэкIэмрэ куэд зэрелъытар. Фи Iэзагъымрэ нэхъыфIым фызэрыхущIэкъумрэщ ди къэралым и зыужьыныгъэм лъабжьэ хуэхъур. Фи къарум Iэмал имыIэу дыхуейщ экономикэр къэщIэрэщIэн, псоми ди зэхуэдэ хэкум зиузэщIын папщIэ.
Адыгейм щекIуэкI мыпхуэдэ Iуэху гуапэм иджыри зы хабзэ иIэщ: а лъахэмрэ Кубанымрэ ныбжьэгъугъэкIи экономикэ, жылагъуэ, щэнхабзэ IуэхукIи зэпыщIэныгъэшхуэ я зэхуаку дэлъщ. Къэрал дамыгъэхэр зратхэм яхэтт Сочэ къалэмрэ ТIуапсы районымрэ щыщ жылагъуэ лэжьакIуэ зыкъом.
АР-м и Къэрал Советым-Хасэм и депутат, «Нэху» къэфакIуэ ансамблыр къызэзыгъэпэща, хьэрычэтыщIэ КIэрмыт Мухьдин къызэрыхилъхьам тету, АР-м и Iэтащхьэм къыбгъэдэкI ФIыщIэ тхылъкIэ ягъэпэжащ Шапсыгъ Адыгэ Хасэм и тхьэмадэ КIэкIыхъу Мэжид, КIыщмей къуажэ администрацэм и Iэтащхьэ Берд Руслан, Головинкэ къуажэм щыщ хьэрычэтыщIэ Нэпсо Светланэ, Агуей-Шапсыгъ къуажэм и «Жылэ Хасэм» и унафэщI Ныбэ Жамболэт, «КIыщмей» ТОС-м и Советым и Iэтащхьэ ЛIыху Хъэлид, «Iуащхьэмахуэ» зыгъэпсэхупIэм и унафэщI Хъущт Заур, Шапсыгъ лъэпкъ щэнхабзэ центрым и унафэщI Щхьэлахъуэ Мадин, «Шапсугия» газетым и редактор нэхъыщхьэ Ныбэ Анзор сымэ. Апхуэдэ гулъытэр къыпэкIуащ Тыркум къикIа адыгэ сабийхэм а щIыналъэм зыщагъэпсэхунымкIэ дэIэпыкъуэгъушхуэ зэрыхъуам.
— Гъэмахуэ кIуам Измир къалэм и гъунэгъуу щыт адыгэ жылэ Ильккуршун щыщ ныбжьыщIэхэр Адыгейм щыхьэщIащ, шапсыгъхэми ирагъэблагъэри, Лазаревскэ, ТIуапсы районхэм зыщаплъыхьащ, — жиIащ КIэрмыт Мухьдин. — Хэхэс адыгэхэмрэ хэкурысхэмрэ нэхъ быдэу зэпыщIа хъун папщIэ къызэдгъэпэща а Iуэхум жыджэру къыхыхьащ Шапсыгъым и жылэхэм дэс ди къуэшхэр. Ауэ фIыщIэ хэха яхуэсщIыну сыхуейт гъэ къэс апхуэдэу къытпэджэжхэм, ди бзэр, тхыдэр, щэнхабзэр хъума хъуныр, лъэпкъыр зэрыгъэгъуэтыжыныр къафIэIуэхуу гугъу зыкъыддезыгъэхьхэм.
— Мыпхуэдэ гулъытэ ди къуэш республикэм къызэрытхуищIар ди дежкIэ пщIэшхуэщ, — жиIащ КIэкIыхъу Мэжид. — Дэ тщIэ псори ди гумрэ ди псэмрэ къабгъэдокI. Куэдми мащIэми дытепсэлъыхьынкъым, ауэ тхузэфIэкIыр дощIэ.
Къэбарт Мирэ.
